Document ID: 32010R0127

KOMMISSIONENS FORORDNING (EU) Nr. 127/2010
af 5. februar 2010
om ændring af forordning (EF) nr. 2042/2003 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde, særlig artikel 100, stk. 2,
under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), ændret ved Europa-Parlamentets og Rådets forordning (EF) nr. 1108/2009 af 21. oktober 2009 (2), særlig artikel 5, stk. 5, og
ud fra følgende betragtninger:
(1)
Med henblik på at opretholde et højt, ensartet sikkerhedsniveau for civil luftfart i Europa er det nødvendigt at ændre kravene til og procedurerne for vedvarende luftdygtighed af luftfartøjer og luftfartøjsmateriel, -dele og -apparatur samt for godkendelse af organisationer og personale, som deltager i disse opgaver, bl.a. for at indføre definitionen af begrebet hovedforretningssted, afklare meningen med begrebet »officielt anerkendt standard«, tildele organisationer til sikring af vedvarende luftdygtighed en rettighed til at udstede flyvetilladelser, forbedre indholdet af det autoriserede frigivelsesbevis »EASA-formular 1« og sikre, at personale, som deltager i aktiviteter vedrørende vedvarende luftdygtighed, får en passende uddannelse i risiciene forbundet med elektriske kabler og konnektorer (EWIS) i store luftfartøjer, der er afdækket som årsag til adskillige ulykker og hændelser.
(2)
Kommissionens orordning (EF) nr. 2042/2003 (3) bør ændres i overensstemmelse hermed.
(3)
Foranstaltningerne i denne forordning bygger på udtalelserne (4) fra Udvalget for Det Europæiske Luftfartssikkerhedsagentur (i det følgende benævnt »agenturet«) i overensstemmelse med artikel 17, stk. 2, litra b), og artikel 19, stk. 1, i forordning (EF) nr. 216/2008.
(4)
Foranstaltningerne i denne forordning er i overensstemmelse med udtalelse fra det i henhold til artikel 65 i forordning (EF) nr. 216/2008 nedsatte udvalg -
VEDTAGET FØLGENDE FORORDNING:
Artikel 1
I forordning (EF) nr. 2042/2003 foretages følgende ændringer:
1)
I artikel 2 indsættes som litra m):
»m) »hovedforretningssted«: selskabets hovedkontor eller vedtægtsmæssige hjemsted, inden for hvilket de vigtigste økonomiske funktioner og den i denne forordning omhandlede operationelle kontrol udøves«.
2)
I artikel 7 indsættes som stk. 7:
»7. Uanset stk. 1:
a)
finder bestemmelserne i bilag I (del-M), stk. M.A.706(k) anvendelse fra den 28. september 2010
b)
finder bestemmelserne i bilag III (del-66), tillæg I, punkt 7.7, anvendelse fra den 28. september 2010
c)
kan vedligeholdelsesorganisationer, der er godkendt i overensstemmelse med sektion A, subpart F, i bilag I (del-M) eller sektion A i bilag II (del-145), fortsat udstede autoriserede frigivelsesbeviser ved at anvende den første udstedelse af EASA-formular 1, som fastsat i tillæg II til bilag I (del-M), og i tillæg I til bilag II (del 145), indtil den 28. september 2010
d)
kan de kompetente myndigheder fortsat udstede beviser, i tidligere udgaver, som fastsat i tillæg III, V og VI til bilag I (del-M), ), tillæg III til bilag II (del-145), tillæg V til bilag III (del-66) eller tillæg II til bilag IV (del-147) til forordning (EF) nr. 2042/2003, der var gældende forud for denne forordnings ikrafttræden, indtil den 28. september 2010
e)
bevarer beviser, der er udstedt i overensstemmelse med bilag I (del-M), bilag II (del-145), bilag III (del-66) eller bilag IV (del-147) forud for denne forordnings ikrafttræden, deres gyldighed, indtil de ændres eller tilbagekaldes.«
3)
Bilag I, II, III og IV ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. februar 2010.

Labels: 7
8
9